แบงก์โน้ตส์
ลือกันทุกวัน ลือกันให้แซด เรื่องใครจะมานั่งเก้าอี้กรรมการผู้จัดการ ธนาคารกรุงไทย
4 ก.ค. 2555

ตัวจริง?
ลือกันทุกวัน ลือกันให้แซด เรื่องใครจะมานั่งเก้าอี้กรรมการผู้จัดการ ธนาคารกรุงไทย ต่อจาก อภิศักดิ์ ตันติวรวงศ์ ที่จะลุกจากเก้าอี้อย่างปลอดภัยไร้คดีติดตัวไปในเดือน พ.ย.นี้ 




คนที่มีชื่อว่าจะสมัครชิงตำแหน่งเอ็มดีแบงก์กรุงไทย ไล่มาตั้งแต่ คนิสร์ สุคนธมาน เอ็มดี เอ็กซิมแบงก์ และอภิชัย บุญธีรวร อดีตกรรมการผู้จัดการ เอ็กซิมแบงก์ วิเชฐ ตันติวานิช อดีตรองผู้จัดการตลาดหลักทรัพย์แห่งประเทศไทย
นอกจากนี้ มีคนที่บอร์ดแบงก์อยากทาบทาม แต่ทั้งสองคนคงไม่สนใจ คือ บุญทักษ์ หวังเจริญ ซีอีโอ แบงก์ทหารไทย และสุภัค ศิวะรักษ์ ซีอีโอ ธนาคารซีไอเอ็มบี (ไทย) 
ว่ากันว่า คนที่จะมาวิน คือ วรภัค ธันยาวงษ์ อดีตรองผู้จัดการใหญ่ธนาคารไทยพาณิชย์ มาแรงแซงโค้งทุกๆ คน 
แต่หลังจากเพื่อนๆ และคนที่รู้จักต่างแสดงความเป็นห่วงกันมากว่า เก้าอี้เอ็มดีแบงก์กรุงไทยนี้มีอาถรรพณ์ มีโอกาสที่จะโดนคดีติดไม้ติดมือหลังหมดวาระให้ต้องขึ้นโรงขึ้นศาล ทางวรภัคก็เริ่มคิดหนัก
ตอนนี้ลือกันหนักหน่วง ว่าตัวจริงเสียงจริงที่รอเสียบ หากวรภัคเซย์โน คือ ศุภจี สุธรรมพันธุ์ ซีอีโอ ไทยคม หญิงเก่งคนนี้นี่เอง